Jouko Lehtola

Jouko Antero Lehtola (15. elokuuta 1963 Helsinki – 11. syyskuuta 2010 Helsinki) (Internet Archive -arkistossa) oli suomalainen valokuvataiteilija. Hän työskenteli myös lehti- ja rock-kuvaajana.

Lehtolan kuvia julkaisivat muun muassa Image, Rumba ja Helsingin Sanomien Kuukausiliite.
Lehtola opetti valokuvausta Taideteollisessa korkeakoulussa, Lahden muotoiluinstituutissa ja Turun taideakatemiassa.

Lehtola kuvasi kannen Ville Valon HIMin Razorblade Romance -levyyn. Muita Lehtolan kuvaamia artisteja olivat mm. The Rasmus, PMMP, Anssi Kela, Kalle Ahola ja Samuli Edelmann.

 Taiteellinen työskentely 
Lehtola kuvasi valokuvasarjoissaan suomalaisia nuoria ja helsinkiläistä nuorisokulttuuria (mm. Nuoret sankarit, Stadin nuoret, Marked Skin) sekä yhteiskunnallisia aiheita (Finnish View, OD Helsinki, End of Innocence). Lehtolan teoksia on nähty yksityis- ja ryhmänäyttelyissä sekä Suomessa että ulkomailla. Hänen kuviaan on myös monissa suomalaisissa ja ulkomaisissa taidekokoelmissa.

Lehtola opiskeli valokuvausta Taideteollisessa korkeakoulussa vuosina 1986–1993 ja maalausta Vapaassa taidekoulussa 1983–1986. Hän tuli suuren yleisön tietoisuuteen sarjallaan Nuoret sankarit, joka kuvasi nuoria Suomen kesässä, festivaaleilla ja tanssilavoilla. Sarja alkoi osana pohjoismaista Nuori Pohjolassa -projektia. Nuoret sankarit -näyttely järjestettiin Helsingissä Vanhalla ylioppilastalolla 1996. Lehtola kuvasi nuoria useamman vuoden ajan. Yhdessä Stefan Bremerin kanssa hän kuratoi aiheesta myös ryhmänäyttelyn Stadin nuoret Helsingin kaupungin taidemuseoon 2000.

Vuosituhannen vaihteen jälkeen Lehtola kuvasi sarjassaan OD Helsinki paikkoja, joissa joku oli kuollut huumeisiin: helsinkiläisiä porttikongeja, vessoja ja muita epäpaikkoja. Tiedot paikoista hän sai Helsingin rikospoliisilta. Hyvinvointiyhteiskunnan karumpi puoli näkyi muissakin Lehtolan kuvasarjoissa. Hän ikuisti teräaseita, joita oli käytetty kotiväkivaltatilanteissa sekä kolaroituja henkilöautoja. Synkkien aiheiden vastapainoksi Lehtola kuvasi maisemia Helsingissä ja Turun ulkosaaristossa. Vuonna 2008 hän matkusti Barcelonaan ja Bangkokiin kuvaamaan ladyboy-prostituoituja sarjaansa Some Girls.

Lehtolan yhteiskunnallisesti virittyneiden kuvasarjojen lähtökohtana olivat omasta elämästä tutut tai mediassa esillä olevat aiheet. Kuolinpaikkoja kuvaava OD Helsinki -sarja sai alkunsa, kun Lehtolan avovaimon poika kuoli heroiinin yliannostukseen vuonna 1998. Autokuvien innoittajana oli 9-vuotiaan tytön yliajo Helsingin Huopalahdentiellä vuonna 2002. Onnettomuusauton kuljettaja valitti jälkeenpäin lehdessä, että hänen automallinsa oli raportoitu onnettomuusuutisissa väärin.  Kuvillaan Lehtola otti osaa yhteiskunnalliseen keskusteluun.

Vuonna 2004 Lehtola piti ensimmäisenä suomalaisena valokuvataiteilijana näyttelyn Helsingin Taidehallissa. Vuonna 2013 Nykytaiteen museo Kiasma järjesti Lehtolan näyttelyn Viattomuuden loppu.

Lehtolan teoksia on Arkenin, Moderna Museetin, Suomen valokuvataiteen museo, HAMin ja Emman kokoelmissa.

Lehtolalla todettiin maksasyöpä vuonna 2008, ja hän kuoli siihen 47-vuotiaana vuonna 2010. Lehtolan testamentti sisälsi toiveen säätiön perustamisesta. Vuonna 2011 perustettu Jouko Lehtolan säätiö tukee dokumentaariseen kuvaukseen suuntautuneita nuoria valokuvaajia ja tekee tunnetuksi Lehtolan taiteellista tuotantoa.

Lehtola on haudattu Hietaniemen hautausmaalle Helsinkiin.

 Palkintoja 
 1996 Taiteen keskustoimikunnan ja valtion taidetoimikuntien Suomi-palkinto 

 Kirjallisuutta 










 Dokumentit ja haastattelut 
  Dokumentti kuvaa Jouko Lehtolan viimeisiä yhdeksää kuukautta.

 Lähteet 

 Aiheesta muualla 
 Jouko Lehtolan kotisivut

 Heinonen, Helka: Lehtolan kuvat levyhyllyssä Saattaa sisältää nykytaidetta -blogi.
 Jouko Lehtola -diskografia

Luokka:Suomalaiset valokuvaajat
Luokka:Vuonna 1963 syntyneet
Luokka:Vuonna 2010 kuolleet